L-Oppożizzjoni Nazzjonalista qalet li l-Gvern qiegħed jimmina l-uffiċċju tal-Ombudsman. F’konferenza tal-aħbarijiet indirizzata mit-tliet deputati Nazzjonalisti Jason Azzopardi, Ryan Callus u Claudette Buttigieg, ingħad li mir-rapport tal-Ombudsman joħroġ li l-Gvern qiegħed jimmina l-istituzzjoni tiegħu. Azzopardi qal li l-Gvern fetaħ battalja kontra l-Uffiċċju inkwistjoni biex ma jħallihx jinvestiga lmenti dwar transfers fil-Forzi Armati ta’ Malta. Qal li l-Ombudsman ilu sena u nofs jitlob il-files ta’ dawn l-uffiċjali u sallum ma ngħatawlux. Min-naħa tiegħu d-deputat Nazzjonalista Ryan Callus qal li fir-rapport tiegħu l-Ombudsman qal li kien hemm żieda fit-talbiet għal informazzjoni li ġew miċħuda, numru ta’ segretarju permanenti u kap eżekuttivi mhux jikkollaboraw mal-Ombudsman, u numru ta’ bordijiet interni li twaqqfu mill-Gvern wasslu biex huma stess ħolqu inġustizzji li spiċċaw għand l-Ombudsman.